Lietuvos ir Mauritanijos santykiai

Lietuvos ir Mauritanijos santykiai — dvišaliai tarptautiniai santykiai tarp Lietuvos ir Mauritanijos.

Nepriklausomybę pripažino 1991 m. spalio 22 d., jau Lietuvai tapus Jungtinių Tautų Organizacijos nare. Diplomatiniai santykiai užmegzti 1992 m. rugsėjo 11 d.

Abi šalys yra Jungtinių Tautų narės. Santykiai vystomi ir daugiašaliu formatu – Lietuva yra akreditavusi savo ambasadorių Arabų Šalių Lygai, kurios narė yra Mauritanija. 

2021 m. duomenimis, Lietuvoje Mauritanijos piliečių negyveno.

Mauritanija yra akreditavusi ambasadorių Lietuvai (reziduoja Vokietijoje). Klaipėdoje veikia Mauritanijos Islamo Respublikos garbės konsulatas, Nuadibu – Lietuvos garbės konsulatas.

Santykių istorija

Pirmieji kontaktai 
Mauritanija nepriklausomybę paskelbė 1960 m., tačiau nėra žinių apie kokius nors kontaktus tarp Lietuvos ir Mauritanijos iki 1991 metų.

Santykiai po 1991 m.  
Mauritanija Lietuvos nepriklausomybę pripažino 1991 m. spalio 22 d., o diplomatiniai santykiai užmegzti 1992 m. rugsėjo 11 d. Tais pačiais metais Mauritanija Lietuvai akreditavo savo ambasadorių (rezidavo Rusijoje; vėlesni ambasadoriai rezidavo Vokietijoje).

2006 m. kovo 22-23 d. Mauritanijos sostinėje Nuakšote ir didžiausiame šalies uoste Nuadibu mieste viešėjo Lietuvos užsienio reikalų ministerijos ir Žuvininkystės departamento delegacija, kur susitiko su Mauritanijos užsienio reikalų, sveikatos, kaimo vystymo ir aplinkosaugos ministrais bei Žvejybos ministerijos generaliniu sekretoriumi. Susitikimų metu buvo aptartas dvišalio bendradarbiavimo perspektyvos. Taip pat įvyko susitikimas su Nuadibu regiono gubernatoriumi ir miesto meru. Dar iki vizito Nuadibu buvo įsteigta ir sėkmingai veikė bendra Lietuvos ir Mauritanijos kapitalo įmonė „Mauribalt“, o ekonominėje zonoje žvejojančiuose laivuose dirbo apie 800 Lietuvos žvejų.

Pirmasis aukšto Mauritanijos pareigūno vizitas Lietuvoje įvyko 2012 m. Tų metų birželio 26–28 dienomis Lietuvoje lankėsi Mauritanijos užsienio reikalų ministras Hamadi Uld Baba Uld Hamadis, kur susitiko su Lietuvos užsienio reikalų ministru Audroniumi Ažubaliu, susitikimo metu aptariant dvišalio bendradarbiavimo stiprinimo galimybes, ekonomikos ryšių plėtrą ir partnerystę tarptautinėse organizacijose. Taip pat įvyko susitikimas su Lietuvos žemės ūkio bei ūkio ministrais Kaziu Starkevičiumi ir Rimantu Žyliumi, Lietuvos Seimo delegacijos Frankofonijos parlamentinėje asamblėjoje pirmininku Vidmantu Žiemeliu, Mauritanijos užsienio reikalų ministras taip pat apsilankė Vilniaus universiteto Orientalistikos centre. Rugsėjo 4 dieną parafuotas Lietuvos ir Mauritanijos susitarimas dėl investicijų skatinimo ir abipusės apsaugos, o rugsėjo 27 d. – ir pasirašytas, Lietuvos užsienio reikalų ministrui Audroniui Ažubaliui Jungtinių Tautų Generalinės Asamblėjos 67-osios sesijos paraštėse Niujorke (JAV) susitikus su Mauritanijos užsienio reikalų ministru Hamadžiu Uld Baba Uld Hamadžiu.

2013 m. Lietuvos garbės konsulu Mauritanijoje („verslo sostine“ tituluojamame Nuadibu mieste) paskirtas Mohamedas Hdžuras.

Švietimo, mokslo ir technologiniai mainai ir kultūrinis bendradarbiavimas 
2003 m. sausio 30 d. URM buvo eksponuojama trijų lietuvių ir lenko Didžiojo tūkstantmečio taikos žygio () dviračiais aplink pasaulį fotografijų paroda „Taikos spalvos: Amerika, Afrika, Europa, Azija“ su nuotraukomis iš Mauritanijos.

2006 m. Lietuva įgyvendino pirmąjį vystomojo bendradarbiavimo projektą Mauritanijoje – pirmąjį Afrikos žemyne.

2007 m. Mauritanijoje apsilankė lietuvių kelionių žurnalistai Martynas Starkus ir Vytaras Radzevičius ir įspūdžius nufilmavo „Starkaus ir Radzevičiaus kelionės“ dokumentikos Pirmajame sezone pavadinimu „Afrika.lt“.

Ekonominiai santykiai 
2018 m. duomenimis, prekybos apyvarta tarp Lietuvos ir Mauritanijos siekė 966,2 tūkst. eurų. 2017 ir 2018 m. iš Mauritanijos importuotų prekių nebuvo.

Ambasadorių sąrašas

Ambasadoriai Lietuvai 
Sąrašas yra nepilnas
nuo 1992 m. – Kamara Aly Gueladio, pirmasis Mauritanijos ambasadorius Lietuvai (rezidavo Maskvoje)
nuo 2005 m. – Mohamedas Mahmudas Uld Dahis
nuo 2015 m. – Mohamedas Mahmudas Uldas Brahimas Khlilis, ketvirtasis (rezidavo Berlyne)

Ambasadoriai Mauritanijai 
Lietuva nėra akreditavusi ambasadoriaus Mauritanijai.

Šaltiniai

Nuorodos 
Mauritanija | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Mauritanija